**Muusikud polemiseerivad – Johannes Jürisson 100**

**Aare Tool**

Intervjuus ajakirjale Teater.Muusika.Kino (1997, nr 6) on Johannes Jürisson (1922-2005) öelnud muusikateaduse kohta nii: "Minule ei meeldi see muusikateadlase nimetus, ei tahaks seda kuidagi kasutada. Ma kasutaksin nimetust muusikaajaloolane, valgustaja, vahendaja... Mis teadlane nüüd mina olen. Teadlane uurib mitu aastat mingit olulist probleemi. Järgneb avastus, millest inimkonnal on kasu. Aga muusikas on asi vastupidi. Avastus on ammu juba tehtud helilooja poolt. Meie tuleme ja hakkame seda avastust mäletsema. Võtame lahti, paneme tükk tüki kõrvale ja siis jälle kokku tagasi. Ja kirjutame sellest väga keeruliselt. Vahest loed, pingutad ja mõtled, mis selle asja vitamiin nüüd on. Minu arust pole see teadus. Muusikavalgustaja või -vahendaja on see, kes oskab rahvaga rääkida, rahvale keerulise probleemi lihtsalt ära seletada." Jürissoni enda pakutud määratlusele lisaks sobib tema rolli kirjeldama veel üks tegijanimi: polemiseerija. Just sellest küljest avaneb tema pärand Richard Wagneri ajastut analüüsivas raamatus "Muusikud polemiseerivad" (1972) ja artiklites, nagu näiteks Mart Saare muusika retseptsiooni käsitlev "Novaator ja dissonantsijääger" (TMK 1982, nr 6).